Polisie ondersoek beeldpoetser se ‘bordeel’Makhosini Nkosi Die polisie ondersoek beweringe dat Makhosini Nkosi, ŉ voormalige woordvoerder van die polisie en die nasionale vervolgingsgesag, ŉ bordeel vanuit sy perseel in Randburg bedryf. Brig. Neville Malila, ŉ polisiewoordvoerder, het Maandag gesê ŉ span speurders is saamgestel om die aantygings te ondersoek. The Sunday Times het Sondag berig Nkosi bedryf ŉ bordeel, maar hy het dit ontken. Hy het gesê die perseel is ŉ gastehuis en dat hy die onderneming sal moet sluit ná die berig. “Die lodge gaan toegemaak word, want dit sal nie meer langer kan funksioneer ná die publikasie van hierdie valse bewerings nie,” het hy in ‘n verklaring gesê. Hy sê hy is nie bewus van enige kriminele aktiwiteite by die perseel nie. “Daar is niks onwettighede wat daar plaasvind wat onder my aandag gebring is nie. By die lodge is daar net masseuses wat diep-massering, Sweedse massering en sensuele massering aanbied.” Hy sê die masseuses en gaste betaal R200 ŉ uur om die lodge se geriewe te gebruik. “Masseuses wat by die lodge werk is onafhanklike volwasse sakevroue.”